《励志诗》
魏晋·张华

大仪斡运，天回地游。四气鳞次，寒暑环周。星光既夕，忽焉素秋。

寒风振落，熠耀宵流。吉士思秋，实感物化。日与月与，荏苒代谢。

逝者如斯，曾无日夜。嗟尔庶士，胡宁自舍。仁道不遐，德輶如羽。

求焉斯至，众鲜克举。大猷玄漠，将抽厥绪。先民有作，贻我高矩。

虽有淑姿，放心纵逸。出般于游，居多暇日。如彼梓材，弗勤丹漆。

虽劳朴斫，终负素质。养由矫矢，兽号于林。蒲芦萦缴，神感飞禽。

末伎之妙，动物应心。研精耽道，安有幽深。安心恬荡，栖志浮云。

体之以质，彪之以文。如彼南亩，力耒既勤。藨蓘致功，必有丰殷。

水积成川，载澜载清。土积成山，歊蒸郁冥。山不让尘，川不辞盈。

勉尔含弘，以隆德声。高以下基，洪由纤起。川广自源，成人在始。

累微以著，乃物之理。纆牵之长，实累千里。复礼终明，天下归仁。

若金受砺，若泥在钧。进德修业，辉光日新。隰朋仰慕，予亦何人。

作者简介：张华（232年－300年），字茂先。范阳方城（今河北固安）人。西晋时期政治家、文学家、藏书家。西汉留侯张良的十六世孙，唐朝名相张九龄的十四世祖。张华工于诗赋，词藻华丽。编纂有中国第一部博物学著作《博物志》。《隋书·经籍志》有《张华集》十卷，已佚，明人张溥辑有《张茂先集》。张华雅爱书籍，精通目录学，曾与荀勖等人依照刘向《别录》整理典籍。《宣和书谱》载有其草书《得书帖》及行书《闻时帖》。